KIRJALLINEN KYSYMYS E-3218/00 esittäjä(t): Klaus-Heiner Lehne (PPE-DE) komissiolle. Media-alan teemapuiston perustaminen Mainziin.



Virallinen lehti nro 174 E , 19/06/2001 s. 0024 - 0025



KIRJALLINEN KYSYMYS E-3218/00 esittäjä(t): Klaus-Heiner Lehne (PPE-DE) komissiolle (17. lokakuuta 2000) Aihe: Media-alan teemapuiston perustaminen Mainziin Saksalainen ZDF-yhtiö aikoo perustaa media-alan teemapuiston Mainziin. Teemapuiston tarjonta vastaa puhtaasti kaupallisten vapaa-ajan puistojen tarjontaa, ja siten se kilpailee näiden puistojen kanssa. Edellä mainitun johdosta kysyn seuraavaa: 1. Mitä mieltä komissio on siitä, että ZDF-yhtiön teemapuisto on puhtaasti kaupallinen vapaa-ajan puisto, jonka toiminta ei perustu julkisen palvelun tehtävään poiketen Saksan monopolikomitean 13. päälausunnosta (1998/1999), joka perustuu 1 GWB:n 44 artiklan 1 kohtaan (s. 446)? 2. Mitä mieltä komissio on Saksan monopolikomitean suosituksesta, jonka mukaan julkisen palvelun toimintaa harjoittavien tahojen, kuten ZDF-yhtiön, ei pitäisi harjoittaa tällaista toimintaa? 3. Merkitseekö teemapuiston tukeminen julkisen palvelun toimintaan suunnattavilla määrärahoilla komission mielestä EY:n perustamissopimuksen 87 artiklan 1 kohdan mukaista yhteismarkkinoille soveltumatonta tukea? 4. Mitä komission mielestä kuuluu julkisen palvelun tehtävään? 5. Miten komissio aikoo valvoa ZDF:n teemapuiston ylläpitämistä tai käyttöä nykyisellä rahoitusvalvontajärjestelmällä, jolla valvotaan yleisradioyhtiöiden rahoitustarvetta? 6. Miten komissio aikoo varmistaa julkisten varojen käytön avoimuus huomioon ottaen ettei ZDF:n teemapuiston suunnitteluun, perustamiseen tai käyttöön myönnetä julkisen palvelun toimintaan tarkoitettua valtiontukea? Mario Montin komission puolesta antama vastaus (14. joulukuuta 2000) 1. ja 2. Komissio ei ole määritellyt kantaansa Zweites Deutsches Fernsehen (ZDF) -yhtiön media-alan teemapuistoa koskevaan hankkeeseen. Tähän mennessä komissio on ainoastaan käsitellyt sille ZDF-yhtiön hankkeesta tehtyjä kanteluja. Komissio ilmoitti ensin kantelijoille, että käytettävissä olevien tietojen perusteella ei ole todisteita siitä, että teemapuiston perustamiseen käytettäisiin valtiontukea. Tämän jälkeen kantelijat ovat toimittaneet lisätietoja, joita tutkitaan parhaillaan. 3. ja 5. Komissio ei ole havainnut, että teemapuistoa rahoitettaisiin julkisilla lupamaksuilla. Sen vuoksi komissio ei myöskään ole päätellyt, että kyseinen rahoitus rikkoisi EY:n perustamissopimuksen 87 artiklan 1 kohtaa. Samasta syystä ei myöskään ole tarpeen harkita teemapuiston ylläpitämisen tai käytön valvontaa. 4. Julkisen palvelun tehtävän määrittely kuuluu jäsenvaltioiden toimivaltaan eikä komission. 6. Jäsenvaltioiden ja julkisten yritysten välisten taloudellisten suhteiden avoimuudesta annetun komission direktiivin 80/723/ETY muuttamisesta 26 päivänä heinäkuuta 2000 annettua komission direktiiviä 2000/52/EY(1) (avoimuusdirektiivi) sovelletaan periaatteessa myös yleisradioalaan. Velvollisuus erillisen kirjanpidon pitämiseen koskee kuitenkin ainoastaan tapauksia, joissa yksi yhtiö harjoittaa eri toimintoja, mutta ei tapauksia, joissa toimintoja harjoittavat erilliset oikeushenkilöt. Kun komission tutkii valtiontukisääntöjen rikkomista koskevaa kantelua, sen käytäntönä on tarvittaessa pyytää kyseiseltä jäsenvaltiolta lisätietoja. Tavallisesti ei ole syytä epäillä annettujen tietojen luotettavuutta. (1) EYVL L 193, 29.7.2000.